Auditor's report — JMART, period 2024 (audited, opinion: unqualified)
Auditor firm: EY
Signing partner: สุชาดา ตันติโอฬาร
Signed: 2025-02-11

รายงานของผู้สอบบัญชีรับอนุญาต

เสนอต่อผู้ถือหุ้นของบริษัท เจมาร์ท กรุ๊ป โฮลดิ้งส์ จำกัด (มหาชน)

ความเห็น

ข้าพเจ้าได้ตรวจสอบงบการเงินรวมของบริษัท เจมาร์ท กรุ๊ป โฮลดิ้งส์ จำกัด (มหาชน) และบริษัทย่อย (กลุ่มบริษัท) ซึ่งประกอบด้วยงบฐานะการเงินรวม ณ วันที่ 31 ธันวาคม 2567 งบกำไรขาดทุนเบ็ดเสร็จรวม งบการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับปีสิ้นสุดวันเดียวกัน และหมายเหตุประกอบงบการเงินรวม รวมถึงหมายเหตุข้อมูลนโยบายการบัญชีที่มีสาระสำคัญ และได้ตรวจสอบงบการเงินเฉพาะกิจการของบริษัท เจมาร์ท กรุ๊ป โฮลดิ้งส์ จำกัด (มหาชน) ด้วยเช่นกัน (รวมเรียกว่า “งบการเงิน”)

ข้าพเจ้าเห็นว่า งบการเงินข้างต้นนี้แสดงฐานะการเงิน ณ วันที่ 31 ธันวาคม 2567 ผลการดำเนินงานและ กระแสเงินสดสำหรับปีสิ้นสุดวันเดียวกันของบริษัท เจมาร์ท กรุ๊ป โฮลดิ้งส์ จำกัด (มหาชน) และบริษัทย่อย และเฉพาะของบริษัท เจมาร์ท กรุ๊ป โฮลดิ้งส์ จำกัด (มหาชน) โดยถูกต้องตามที่ควรในสาระสำคัญตามมาตรฐานการรายงานทางการเงิน

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในวรรค ความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า ข้าพเจ้ามีความเป็นอิสระจากกลุ่มบริษัทตามประมวลจรรยาบรรณของผู้ประกอบวิชาชีพบัญชี รวมถึงมาตรฐานเรื่องความเป็นอิสระที่กำหนดโดยสภาวิชาชีพบัญชี (ประมวลจรรยาบรรณของผู้ประกอบวิชาชีพบัญชี) ในส่วนที่เกี่ยวข้องกับการตรวจสอบ งบการเงิน และข้าพเจ้าได้ปฏิบัติตามความรับผิดชอบด้านจรรยาบรรณอื่นๆตามประมวลจรรยาบรรณของ ผู้ประกอบวิชาชีพบัญชี ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้ เป็นเกณฑ์ในการแสดงความเห็นของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตหมายเหตุประกอบงบการเงินดังต่อไปนี้

ก)	หมายเหตุข้อ 18.3 เกี่ยวกับมูลค่าของเงินลงทุนในบริษัทร่วมแห่งหนึ่งซึ่งเป็นบริษัทจดทะเบียน ในตลาดหลักทรัพย์แห่งประเทศไทย

ข)	หมายเหตุข้อ 28 เกี่ยวกับรายการการระดมทุนเพื่อพัฒนาระบบสินเชื่อแบบดิจิทัล ด้วยเทคโนโลยี Blockchain โดยบริษัทย่อยแห่งหนึ่งมีการเสนอขายโทเคนดิจิทัลต่อสาธารณชนเป็นครั้งแรกในปี 2561 ฝ่ายบริหารได้ทำธุรกรรมต่างๆ โดยอ้างอิง กฎหมาย เกณฑ์และประกาศที่เกี่ยวข้องที่อยู่ในปัจจุบัน และพิจารณาบันทึกและแสดงรายการดังกล่าวภายใต้มาตรฐานการรายงานทางการเงินในปัจจุบัน โดยในอนาคตอาจจะมีกฎหมายและเกณฑ์ต่างๆ รวมทั้งมาตรฐานการรายงานทางการเงินที่ฝ่ายกำกับที่เกี่ยวข้องอาจจะกำหนดและประกาศเพิ่มเติมได้ ดังนั้น กฎและเกณฑ์ต่างๆและมาตรฐานการรายงานทางการเงินที่ประกาศออกมาในอนาคตอาจมีผลกระทบอย่างมีสาระสำคัญต่อวิธีการบันทึกบัญชีและการวัดมูลค่าสำหรับรายการบัญชี รวมถึงภาษีที่เกี่ยวข้องที่เกิดจากการระดมทุนด้วยวิธีดังกล่าวได้

ทั้งนี้ ข้าพเจ้ามิได้แสดงความเห็นอย่างมีเงื่อนไขต่อกรณีข้างต้นนี้แต่อย่างใด

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่างๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้า ในการตรวจสอบงบการเงินสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบ งบการเงินโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

ข้าพเจ้าได้ปฏิบัติงานตามความรับผิดชอบที่ได้กล่าวไว้ในวรรคความรับผิดชอบของผู้สอบบัญชีต่อการตรวจสอบ งบการเงินในรายงานของข้าพเจ้า ซึ่งได้รวมความรับผิดชอบที่เกี่ยวกับเรื่องเหล่านี้ด้วย การปฏิบัติงานของข้าพเจ้า ได้รวมวิธีการตรวจสอบที่ออกแบบมาเพื่อตอบสนองต่อการประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน ผลของวิธีการตรวจสอบของข้าพเจ้า ซึ่งได้รวมวิธีการตรวจสอบ สำหรับเรื่องเหล่านี้ด้วย ได้ใช้เป็นเกณฑ์ในการแสดงความเห็นของข้าพเจ้าต่องบการเงินโดยรวม

เรื่องสำคัญในการตรวจสอบ พร้อมวิธีการตรวจสอบสำหรับแต่ละเรื่องมีดังต่อไปนี้

การรับรู้รายได้จากการขาย

ตามที่แสดงไว้ในหมายเหตุประกอบงบการเงินข้อ 32 ในปี 2567 กลุ่มบริษัทรับรู้รายได้จากการขายสินค้า ซึ่งแสดงรวมอยู่ใน “รายได้จากสัญญาที่ทำกับลูกค้า” ในงบกำไรขาดทุนเบ็ดเสร็จ เป็นจำนวนเงิน 8,351 ล้านบาท คิดเป็นร้อยละ 60 ของรายได้รวม ข้าพเจ้าพิจารณาว่าการรับรู้รายได้จากการขายเป็นความเสี่ยงที่มีนัยสำคัญ ในการตรวจสอบเนื่องจากรายได้จากการขายเป็นหนึ่งในบัญชีที่มีสาระสำคัญที่สุดในงบกำไรขาดทุนเบ็ดเสร็จของกลุ่มบริษัทและเป็นตัวชี้วัดหลักในแง่ผลการดำเนินงานทางธุรกิจซึ่งผู้บริหารและผู้ใช้งบการเงินให้ ความสนใจ นอกจากนี้ กลุ่มบริษัทมีรายการขายกับลูกค้ารายย่อยเป็นจำนวนมาก ดังนั้น ความถูกต้องและ การเกิดขึ้นจริงของรายการรายได้จึงเป็นประเด็นความเสี่ยงที่ข้าพเจ้าให้ความสำคัญ

ข้าพเจ้าได้ตรวจสอบการรับรู้รายได้จากการขายโดยการ

ประเมินและทดสอบระบบการควบคุมภายใน รวมทั้งการควบคุมทั่วไปของเทคโนโลยีสารสนเทศส่วนที่เกี่ยวข้องกับวงจรรายได้ โดยการทำความเข้าใจกระบวนการบันทึกรายการ สอบถามผู้รับผิดชอบ และเลือกตัวอย่างมาสุ่มทดสอบการปฏิบัติตามการควบคุมที่ฝ่ายบริหารออกแบบไว้

สุ่มตรวจสอบเอกสารประกอบรายการขายที่เกิดขึ้นในระหว่างปีและช่วงใกล้สิ้นรอบระยะเวลาบัญชี โดยมีการเปรียบเทียบกับเงื่อนไขตามสัญญาขายว่ารายการขายเป็นไปตามเงื่อนไขที่ระบุไว้ในสัญญาและสอดคล้องกับนโยบายการรับรู้รายได้ของกลุ่มบริษัท รวมถึงการตรวจสอบการกระทบยอดที่สำคัญจากรายงานการขายไปยังยอดการรับชำระและบัญชีแยกประเภท เพื่อประเมินความถูกต้องและการเกิดขึ้นจริงของรายได้

วิเคราะห์เปรียบเทียบข้อมูลบัญชีรายได้แบบแยกย่อย (Disaggregated data) และสุ่มทดสอบรายการปรับปรุงบัญชีรายได้ขายที่ทำผ่านใบสำคัญทั่วไป เพื่อตรวจสอบความผิดปกติที่อาจเกิดขึ้นของรายการขายตลอด รอบระยะเวลาบัญชี  รวมทั้งสอบทานใบลดหนี้ที่กลุ่มบริษัทออกภายหลังวันสิ้นรอบระยะเวลาบัญชี

การรับรู้รายได้ดอกเบี้ยจากเงินให้สินเชื่อจากการซื้อลูกหนี้

บริษัทย่อยมีรายได้ดอกเบี้ยจากเงินให้สินเชื่อจากการซื้อลูกหนี้ที่รับรู้ในปี 2567 ในงบกำไรขาดทุนเบ็ดเสร็จ จำนวน 3,658 ล้านบาทคิดเป็นร้อยละ 26 ของรายได้รวม เนื่องจากรายได้ดังกล่าวมีจำนวนที่มีสาระสำคัญของ กลุ่มบริษัท ดังนั้น ข้าพเจ้าจึงให้ความสำคัญกับการตรวจสอบการรับรู้รายได้ดังกล่าว โดยเงินให้สินเชื่อดังกล่าวประกอบด้วยยอดคงเหลือของลูกหนี้รายย่อยซึ่งมีจำนวนมากราย และตามที่เปิดเผยในหมายเหตุประกอบ งบการเงินข้อ 4.1 กลุ่มบริษัทรับรู้รายได้ดอกเบี้ยโดยใช้อัตราดอกเบี้ยที่แท้จริงที่ปรับด้วยความเสี่ยงด้านเครดิต ซึ่งในการระบุอัตราดังกล่าวต้องใช้ดุลยพินิจของฝ่ายบริหารในการกำหนดข้อสมมติเพื่อประมาณการกระแสเงินสดและระยะเวลาที่คาดว่าจะได้รับชำระหนี้เพื่อพัฒนาแบบจำลองสำหรับแต่ละกลุ่มลูกหนี้ที่มีลักษณะคล้ายคลึงกัน ดังนั้น จึงมีความเสี่ยงที่เกี่ยวกับการวัดมูลค่าของรายได้

ข้าพเจ้าได้ทำงานร่วมกับผู้สอบบัญชีของบริษัทย่อยในการตรวจสอบการรับรู้รายได้ดอกเบี้ยจากเงินให้สินเชื่อจากการซื้อลูกหนี้ของกลุ่มบริษัทโดยการ

ทำความเข้าใจหลักเกณฑ์ที่ผู้บริหารใช้ในการรับรู้รายได้ดอกเบี้ยจากเงินให้สินเชื่อจากการซื้อลูกหนี้ ประเมินหลักเกณฑ์และทำความเข้าใจกระบวนการประมาณการกระแสเงินสดและอัตราดอกเบี้ยที่แท้จริงปรับด้วยความเสี่ยงด้านเครดิตว่าเป็นไปตามหลักการตามมาตรฐานการรายงานทางการเงินที่เกี่ยวข้อง

ประเมินและทดสอบระบบการควบคุมภายในที่เกี่ยวข้องกับวงจรรายได้ดอกเบี้ยจากเงินให้สินเชื่อจากการซื้อลูกหนี้ และเลือกตัวอย่างมาสุ่มทดสอบการปฏิบัติตามการควบคุมที่ฝ่ายบริหารออกแบบไว้

สุ่มสอบทานการคำนวณประมาณการกระแสเงินสดและระยะเวลาที่คาดว่าจะได้รับชำระหนี้ว่าสอดคล้อง กับแบบจำลอง รวมถึงสุ่มทดสอบความถูกต้องของข้อมูลที่ใช้ในแบบจำลอง และประเมินปัจจัยต่างๆที่มีผลกระทบต่อการประมาณการกระแสเงินสด และสุ่มทดสอบการคำนวณอัตราผลตอบแทนที่แท้จริงปรับด้วยความเสี่ยงด้านเครดิตของการรับรู้รายได้ดอกเบี้ยจากเงินให้สินเชื่อจากการซื้อลูกหนี้ ว่ามีความสอดคล้องกับนโยบายการรับรู้รายได้ของกลุ่มบริษัท

วิเคราะห์เปรียบเทียบข้อมูลบัญชีรายได้ดอกเบี้ยจากเงินให้สินเชื่อจากการซื้อลูกหนี้แบบแยกย่อย โดยพิจารณาถึงอัตราการรับรู้รายได้ เปรียบเทียบกระแสเงินสดรับจริงกับประมาณการกระแสเงินสด เพื่อตรวจสอบความผิดปกติที่อาจเกิดขึ้นของรายการรายได้ดอกเบี้ยตลอดรอบระยะเวลาบัญชี และ สุ่มทดสอบรายการปรับปรุงรายได้ดอกเบี้ยที่สำคัญที่ทำผ่านใบสำคัญทั่วไป

ค่าเผื่อผลขาดทุนด้านเครดิตที่คาดว่าจะเกิดขึ้นของเงินให้สินเชื่อจากการซื้อลูกหนี้

ณ วันที่ 31 ธันวาคม 2567 บริษัทย่อยมียอดคงเหลือเงินให้สินเชื่อจากการซื้อลูกหนี้และดอกเบี้ยค้างรับสุทธิจำนวน 21,598 ล้านบาท คิดเป็นร้อยละ 36 ของสินทรัพย์รวมของกลุ่มบริษัท โดยมีค่าเผื่อผลขาดทุนด้านเครดิต ที่คาดว่าจะเกิดขึ้นจำนวน 1,642 ล้านบาท ในการประมาณการค่าเผื่อผลขาดทุนด้านเครดิตดังกล่าว ผู้บริหารจำเป็นต้องใช้ดุลยพินิจในการกำหนดข้อสมมติหลายประการในการพัฒนาแบบจำลองเพื่อที่จะคาดการณ์ ผลขาดทุนที่คาดว่าจะเกิดขึ้นในอนาคต เนื่องจากบริษัทย่อยมีเงินให้สินเชื่อจากการซื้อลูกหนี้เป็นจำนวนที่มีนัยสำคัญต่องบการเงินรวม ข้าพเจ้าจึงให้ความสำคัญกับการตรวจสอบความเพียงพอของค่าเผื่อผลขาดทุน ด้านเครดิตที่คาดว่าจะเกิดขึ้นของเงินให้สินเชื่อจากการซื้อลูกหนี้ดังกล่าว

ข้าพเจ้าได้ทำงานร่วมกับผู้สอบบัญชีของบริษัทย่อยในการตรวจสอบประมาณการค่าเผื่อผลขาดทุนด้านเครดิต ที่คาดว่าจะเกิดขึ้นโดยการ

ทำความเข้าใจ กระบวนการประมาณการและการตั้งค่าเผื่อผลขาดทุนด้านเครดิตที่คาดว่าจะเกิดขึ้น ประเมินหลักเกณฑ์และนโยบายในการตั้งค่าเผื่อผลขาดทุนด้านเครดิตที่คาดว่าจะเกิดขึ้น และวิธีการคำนวณค่าเผื่อผลขาดทุนด้านเครดิตที่คาดว่าจะเกิดขึ้นว่าเป็นไปตามหลักการตามมาตรฐานการรายงานทางการเงิน ที่เกี่ยวข้อง

ประเมินและสุ่มทดสอบระบบการควบคุมภายในที่เกี่ยวกับการคำนวณ การอนุมัติ และการบันทึกรายการบัญชีค่าเผื่อผลขาดทุนด้านเครดิตที่คาดว่าจะเกิดขึ้น

สอบทานการควบคุมความครบถ้วนของข้อมูลที่นำมาใช้ในการพัฒนาแบบจำลองและคำนวณค่าเผื่อผลขาดทุนด้านเครดิตที่คาดว่าจะเกิดขึ้น ประเมินข้อสมมติที่สำคัญที่ใช้ในการประมาณการกระแสเงินสดที่ผู้บริหารจัดทำโดยเปรียบเทียบกับข้อมูลในอดีตและนำมาใช้ในการคำนวณค่าเผื่อผลขาดทุนด้านเครดิต ที่คาดว่าจะเกิดขึ้น และความถูกต้องในการบันทึกบัญชี

วิเคราะห์เปรียบเทียบข้อสมมติที่ใช้กับข้อมูลที่เกิดขึ้นจริงในอดีต ความสม่ำเสมอในการประยุกต์ใช้ข้อสมมติดังกล่าว และพิจารณาวิธีการที่ผู้บริหารเลือกใช้ในการประมาณการค่าเผื่อผลขาดทุนด้านเครดิตที่คาดว่าจะเกิดขึ้นของเงินให้สินเชื่อจากการซื้อลูกหนี้กับมาตรฐานการรายงานทางการเงิน

การทดสอบการด้อยค่าของเงินลงทุนในบริษัทร่วม

ตามที่กล่าวในหมายเหตุประกอบงบการเงินข้อ 18.3 ฝ่ายบริหารของบริษัทฯได้ประเมินมูลค่าของเงินลงทุน ในบริษัทร่วมโดยใช้วิธีคิดลดกระแสเงินสดในอนาคตเพื่อทดสอบว่ามูลค่าที่คาดว่าจะได้รับคืนของเงินลงทุน มีจำนวนสูงกว่ามูลค่าเงินลงทุนตามบัญชีเงินลงทุนหรือไม่ ข้าพเจ้าให้ความสนใจเกี่ยวกับการทดสอบดังกล่าว เนื่องจากเงินลงทุนในบริษัทร่วมมีจำนวนที่มีสาระสำคัญ และการประเมินดังกล่าวต้องใช้ดุลยพินิจที่สำคัญของ ฝ่ายบริหารในการกำหนดวิธีการประเมินมูลค่า และข้อสมมติต่างๆ ที่สำคัญในแบบจำลองทางการเงิน

ข้าพเจ้าได้ตรวจสอบการทดสอบมูลค่าของเงินลงทุนในบริษัทร่วมดังกล่าวโดยการ

สอบถามฝ่ายบริหารเพื่อทำความเข้าใจกระบวนการการจัดทำแบบจำลองทางการเงินที่ฝ่ายบริหารและผู้เชี่ยวชาญของฝ่ายบริหารจัดทำขึ้นเพื่อกำหนดมูลค่าที่คาดว่าจะได้รับคืนของเงินลงทุน และประเมินความรู้ความสามารถและความเป็นอิสระของผู้เชี่ยวชาญของฝ่ายบริหาร

ประเมินวิธีการประเมินมูลค่าโดยการเปรียบเทียบกับวิธีที่ยอมรับทั่วไปในอุตสาหกรรม และประเมิน ข้อสมมติสำคัญที่ฝ่ายบริหารใช้โดยมีการเปรียบเทียบกับข้อมูลตลาดภายนอก เช่น ข้อมูลของบริษัทอื่น ในอุตสาหกรรมที่เปรียบเทียบกันได้และข้อมูลที่ฝ่ายบริหารได้รับจากฝ่ายบริหารของบริษัทร่วม รวมทั้ง การปรึกษากับผู้เชี่ยวชาญภายในของผู้สอบบัญชีในการประเมินข้อสมมติสำคัญ

ทดสอบการคำนวณตามแบบจำลองทางการเงินและข้อสมมติ

ข้อมูลอื่น

ผู้บริหารเป็นผู้รับผิดชอบต่อข้อมูลอื่น ซึ่งรวมถึงข้อมูลที่รวมอยู่ในรายงานประจำปีของกลุ่มบริษัท (แต่ไม่รวมถึง   งบการเงินและรายงานของผู้สอบบัญชีที่แสดงอยู่ในรายงานนั้น) ซึ่งคาดว่าจะถูกจัดเตรียมให้กับข้าพเจ้าภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินไม่ครอบคลุมถึงข้อมูลอื่นและข้าพเจ้าไม่ได้ให้ข้อสรุปในลักษณะการให้ ความเชื่อมั่นในรูปแบบใด ๆ ต่อข้อมูลอื่นนั้น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินคือ การอ่านและพิจารณาว่าข้อมูลอื่นนั้น มีความขัดแย้งที่มีสาระสำคัญกับงบการเงินหรือกับความรู้ที่ได้รับจากการตรวจสอบของข้าพเจ้าหรือไม่ หรือปรากฏว่าข้อมูลอื่นแสดงขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปีของกลุ่มบริษัทตามที่กล่าวข้างต้นแล้ว และหากสรุปได้ว่ามีการแสดงข้อมูล ที่ขัดต่อข้อเท็จจริงอันเป็นสาระสำคัญ ข้าพเจ้าจะสื่อสารเรื่องดังกล่าวให้ผู้มีหน้าที่ในการกำกับดูแลทราบเพื่อให้ มีการดำเนินการแก้ไขที่เหมาะสมต่อไป

ความรับผิดชอบของผู้บริหารและผู้มีหน้าที่ในการกำกับดูแลต่องบการเงิน

ผู้บริหารมีหน้าที่รับผิดชอบในการจัดทำและนำเสนองบการเงินเหล่านี้โดยถูกต้องตามที่ควรตามมาตรฐาน การรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงิน ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง การเปิดเผยเรื่องที่เกี่ยวกับการดำเนินงานต่อเนื่องในกรณีที่มีเรื่องดังกล่าว และการใช้เกณฑ์การบัญชีสำหรับกิจการที่ดำเนินงานต่อเนื่องเว้นแต่ผู้บริหารมีความตั้งใจที่จะเลิกกลุ่มบริษัทหรือหยุดดำเนินงานหรือไม่สามารถดำเนินงานต่อเนื่องอีกต่อไปได้

ผู้มีหน้าที่ในการกำกับดูแลมีหน้าที่ในการกำกับดูแลกระบวนการในการจัดทำรายงานทางการเงินของ กลุ่มบริษัท

ความรับผิดชอบของผู้สอบบัญชีต่อการตรวจสอบงบการเงิน

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าใช้ดุลยพินิจและการสังเกตและสงสัยเยี่ยง ผู้ประกอบวิชาชีพตลอดการตรวจสอบ และข้าพเจ้าได้ปฏิบัติงานดังต่อไปนี้ด้วย

ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนอง ต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจาก การทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจเกี่ยวกับระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบให้เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของ การควบคุมภายในของกลุ่มบริษัท

ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องที่ผู้บริหารจัดทำ

สรุปเกี่ยวกับความเหมาะสมของการใช้เกณฑ์การบัญชีสำหรับกิจการที่ดำเนินงานต่อเนื่องของผู้บริหารและสรุปจากหลักฐานการสอบบัญชีที่ได้รับว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทในการดำเนินงานต่อเนื่องหรือไม่ หากข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าจะต้องให้ข้อสังเกตไว้ในรายงานของผู้สอบบัญชีของข้าพเจ้าถึงการเปิดเผยข้อมูลที่เกี่ยวข้องในงบการเงิน หรือหากเห็นว่าการเปิดเผยข้อมูลดังกล่าวไม่เพียงพอ ข้าพเจ้าจะแสดงความเห็นที่เปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทต้องหยุดการดำเนินงานต่อเนื่องได้

ประเมินการนำเสนอ โครงสร้างและเนื้อหาของงบการเงินโดยรวม รวมถึงการเปิดเผยข้อมูลที่เกี่ยวข้องตลอดจนประเมินว่างบการเงินแสดงรายการและเหตุการณ์ที่เกิดขึ้นโดยถูกต้องตามที่ควรหรือไม่

รวบรวมเอกสารหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการหรือของกิจกรรมทางธุรกิจภายในกลุ่มกิจการเพื่อแสดงความเห็นต่องบการเงินรวม ข้าพเจ้ารับผิดชอบต่อ การกำหนดแนวทาง การควบคุมดูแล และการปฏิบัติงานตรวจสอบกลุ่มกิจการ ข้าพเจ้าเป็นผู้รับผิดชอบ แต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่างๆซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบรวมถึงข้อบกพร่องที่มีนัยสำคัญในระบบ การควบคุมภายในหากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่น ซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระและการดำเนินการเพื่อขจัดอุปสรรคหรือมาตรการป้องกันของข้าพเจ้า (ถ้ามี)

จากเรื่องทั้งหลายที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ ที่มีนัยสำคัญที่สุดใน การตรวจสอบงบการเงินในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ไว้ ในรายงานของผู้สอบบัญชี เว้นแต่กฎหมายหรือข้อบังคับห้ามไม่ให้เปิดเผยเรื่องดังกล่าวต่อสาธารณะ หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ที่ผู้มีส่วนได้เสียสาธารณะจะได้จากการสื่อสารดังกล่าว

ข้าพเจ้าเป็นผู้รับผิดชอบงานสอบบัญชีและการนำเสนอรายงานฉบับนี้

สุชาดา ตันติโอฬาร

ผู้สอบบัญชีรับอนุญาต เลขทะเบียน 7138

บริษัท สำนักงาน อีวาย จำกัด

กรุงเทพฯ: 11 กุมภาพันธ์ 2568

|  | บริษัท เจมาร์ท กรุ๊ป โฮลดิ้งส์ จำกัด (มหาชน) และบริษัทย่อย รายงาน และ งบการเงินรวมและงบการเงินเฉพาะกิจการ 31 ธันวาคม 2567 |